Minister besluit oor skole ná vergaderings met vakbonde | Maroela Media
Angie Motshekga, minister van basiese onderwys, vergader tans met vakbonde en ander rolspelers om insette te kry oor of skole te midde van die Covid-19-pandemie moet oop bly of nie.
"Samesprekings met alle rolspelers, waaronder vakbonde, verteenwoordigers van beheerliggame en lede van die samelewing, sal Vrydag voltrek word. Die uitkomste van dié samesprekings sal bepaal watter voorstel die minister oor die naweek aan die kabinet voorlê," het die departement van onderwys Woensdag in 'n verklaring gesê.
Verskeie onderwysvakbonde het Dinsdag hul ontevredenheid uitgespreek dat skole steeds oop bly, hoewel talle onderwysers en leerders die afgelope maand Covid-19 opgedoen het.
Die Suid-Afrikaanse Demokratiese Onderwysersunie (Sadou) se uitvoerende komitee het Dinsdag voorgestel dat skole sluit tot ná die Covid-19-piek bereik is. Dit sal na verwagting in September gebeur. Die vakbond voer verder aan dat onderwysers gebuk gaan onder 'n groot werkslas en dat die moreel onder sy lede besonder laag is te midde van die Covid-19-pandemie.
Die onderwysvakbond Naptosa het Dinsdagaand in 'n verklaring ook gevra dat skole sluit.
"Tydens 'n vergadering deur Naptosa se uitvoerende raad Dinsdag het die vakbond 'n aantal kwessies in ag geneem en tot die gevolgtrekking gekom dat skole moet sluit tot ná die piek van die pandemie bereik is," lui die vakbond se verklaring. "Hoe jammer dit ook al mag wees, is dit noodsaaklik om die fisieke en geestelike gesondheid van ons onderwysers, leerders en ouers te beskerm. Dié rolspelers is reeds onder erge druk soos ons in die 'storm' inbeweeg, soos pres. Cyril Ramaphosa dit stel," sê Basil Manuel, hoof van Naptosa.
Hy het benadruk dat Naptosa nie vra dat die skooljaar in geheel laat vaar moet word nie, maar dat 'n gedetailleerde plan opgestel moet word oor hoe die skooljaar voltooi kan word sonder om skole vir die volgende twee maande oop te hou.
Sadou het reeds voorgestel dat die skooljaar tot Maart volgende jaar verleng word, in ooreenstemming met die besluit om instellings van hoër onderwys tot dan geleentheid te gee om die akademiese jaar te voltooi.
Solidariteit het dié voorstelle verwerp en gesê enige verdere uitstel van die skooljaar sal verdere skade aan kinders se sielkundige en opvoedkundige ontwikkeling veroorsaak. "In plaas daarvan om gedurig redes te soek om op te hou klasgee, moet ons eerder met innoverende idees vorendag kom om klasse sover moontlik te laat voortgaan," het Werner Human, Solidariteit se adjunkbestuurshoof van Regsake en Navorsing, gesê.
Solidariteit voer verder aan dat daar eerder op voetsoolvlak hieroor besin moet word en dat skole self 'n baie beter idee het oor hoe, en óf hulle kan oopmaak, eerder as om alle skole oor dieselfde kam te skeer.
"Ons sien reeds oor die wêreld heen watter vrugte 'n gedesentraliseerde benadering afwerp. Skole het reeds met skeppende oplossings vorendag gekom – dinge soos dat 'n onderwyser die klas deur middel van videostroom vir 'n klas vol leerders aanbied, met 'n jonger persoon wat as tutor of toesighouer in die klaskamer optree. So word ouer onderwysers beskerm, maar leerders kry steeds die geleentheid om hul sosiale vaardighede te ontwikkel," verduidelik Human.
Volgens die departement het die minister Maandag reeds met Sadou oor die kwessie vergader. Naptosa vergader glo vandag (Woensdag) met die minister.
So, samespreking beteken eintlik "anc gaan eers luister wat die vakbonde hulle sal toelaat om te doen" sodat vakbonde steeds vir anc sal stem in vlg verkiesing.
Ek hoor hulle, maar ek is 'n mamma van 'n gr.R seuntjie, hy het nie boeties en sussies nie, ek en pappa moes al in vlak 4 begin werk het. Hy is so alleen want die oppasser het ook nie kinders by haar deur die dag nie, na werk probeer ons gou deur huiswerk draf, hy is dan moeg na die lang dag se sit met geen stimulasie nie. Dit druk regtig erg op ons kinders, veral die kleintjies, hulle sukkel om te verstaan dat dit oor hul veiligheid gaan. Dis so hartseer. Ek wil my kind beskerm maar tog… Lees meer »
maak nou asseblief tog net alle skole finaal toe. Sit die leerders outomaties deur. Dit gebeur in elk geval reeds so min of meer in die jare voor inperking begin het. Ek wonder net waar gaan al hierdie goed eindig. Dit kan maklik 2 jaar duur voordat corona finaal weg is. teen daardie tyd sit ons met n paar miljoen ongeletterde skoliere en miljoene ander werkloses van werkende ouderdom. Gastehuise en vakansieoorde en gimnasiums permanent toe. geen familiebesoeke. TWEE jaar nog. Ek wonder of ons regering dit besef. Ek weet inperking het ook ten doel om wit besighede ten gronde… Lees meer »
Die implikasies om nou weer die skole te stop sal verreikende gevolge hê. Wat gaan volgende jaar gebeur. Die geboorte van al die nuwe aankomelige het nie in die tyd gestop nie. Gaan daar volgende jaar by elke skool 2 x Graad 1 klasse wees, so ook met die res tot in graad 12? Waar gaan al die onderwysers dan vandaan kom? Of gaan hulle alle klasse maar promofeer en die agterstand inhaal maar aan die volgend klas en onderwyser oorlaat? Dit is nie so maklik nie. Gesien in die toestand wat die skole nou in is.
Aaai tog…ek hoop maar net hulle gee 'n keuse vir skole om self te besluit. Of gaan aan hulle weer hul ANC/Afrika sosialistiese uitkyk van "let all the people suffer together and have less" implementeer. Ek haal my hoed af vir ons skoolhoof en personeel wat onder moeilike omstandighede so profesioneel, gemotiveert en inoverend skool gee met beurtkrag en al – werelde en kulture verwyder van Sadou se houding. Onderwys is belangrik en selfs as is jy bang mamma is wie se kind tuis Google Classrooms kry is dit duidelik dat dit malligheid is om eers in September weer skole… Lees meer »